Lars Aagaard (M), 2024-04-30:
Tak for ordet, og tak til Liberal Alliance for beslutningsforslaget – og tak for at være til stede.
Det synes jeg er rigtig godt, også fordi det, vi skal diskutere i dag, er et beslutningsforslag, hvor ordføreren for forslagsstilleren er til stede, så tak for det, og fordi det er noget, der ligger i tråd med partiets politik og de aftaler, partiet er med i, så det står der respekt om.
Vi står her igen, og vi skal diskutere atomkraft.
Jeg vil gerne slå fast, at jeg bestemt anerkender atomkraftens rolle, og jeg ser selv perspektiver i den teknologiske udvikling på feltet.
Når det er sagt, kan jeg også blive en lille smule bekymret for, om atomkraft er Liberal Alliances og nogle andre partiers eneste svar på energiomstillingen, det eneste svar på klimakrisen.
Der skal gøres lidt mere end atomkraft, men det kan vi måske komme ind på i debatten i dag.
I maj 2023 svarede jeg på et beslutningsforslag fra Liberal Alliance om at nedsætte en kommission til at analysere atomkraft.
I november 2023 blev der afholdt en offentlig høring om atomkraft, og i november 2023 svarede jeg på en forespørgsel stillet af Liberal Alliance, Det Konservative Folkeparti og Dansk Folkeparti om, hvad regeringen vil gøre for at sikre lige vilkår for nye atomkraftteknologier, og siden har jeg, som ordføreren for forslagsstillerne også nævner, svaret på en række spørgsmål om test af atomkraft.
Som tidligere sagt kan jeg godt forstå interessen for atomkraft.
Den spiller en central rolle for forsyningssikkerheden og den grønne omstilling i Europa og resten af verden.
Atomkraft bidrager lige nu til cirka 26 pct. af produktionen af el i EU.
El produceret fra atomkraft fra udlandet indgår derfor i det energimiks, som også indgår i den danske energiforsyning.
Så atomkraft er her, og vi kan heller ikke undvære det på den korte bane, for svaret vil sandsynligvis så være øget afbrænding af fossil energi.
Der er også gang i udviklingen af nye atomkraftteknologier, og et par danske virksomheder er godt med.
Det er spændende og prisværdigt, og det er supergodt, hvis udviklingen af nye atomkraftteknologier kan hjælpe Europa og verden med at nå vores globale klimaambitioner.
Regeringen er i udgangspunktet teknologipositiv.
Jeg har absolut ingen ideologiske problemer med atomkraft og vil gerne hjælpe danske virksomheder med at udvikle teknologier og eksportere dem, og mit ministerium følger teknologiudviklingen nøje.
Som et eksempel på det har jeg for nylig beset et testanlæg i Sydkorea – man bør lige huske at understrege, at det er Sydkorea, når man nævner Korea, ikke? – hvor jeg samtidig havde dialog med de koreanske myndigheder, og hvor en dansk virksomhed også deltog.
Der drøftede vi mulighederne for at integrere nye teknologier i Koreas energisystem, og jeg konstaterede, at man, så vidt jeg er orienteret, heller ikke i Korea har anlæg baseret på små modulære reaktorer, endnu.
Men de har nogle meget, meget avancerede testfaciliteter, og derfor er det helt naturligt, at de danske udviklere søger til de steder i verden, hvor testfaciliteterne findes og er veludviklede og har en standard, der gør, at de resultater, der kommer ud af testarbejdet, har global troværdighed.
Hvad angår Danmark, skal vi ikke glemme, at vi historisk har valgt at satse på vind og sol, der er vokset kraftigt for nylig.
Vi er godt på vej til at have en helt grøn elproduktion i Danmark.
I 2029 producerer vi mere grøn strøm, end vi forbruger.
Vi er også godt på vej til at producere meget grøn gas, og også i 2029 vil vi producere mere grøn gas, end vi forbruger gas.
Vi har altså allerede de løsninger, der skal til for at komme i mål med en stabil grøn omstilling.
Lad mig vende tilbage til beslutningsforslaget.
Som jeg tidligere har svaret på, har flere ministerier ressort i forhold til atomkraft.
Indenrigs- og Sundhedsministeriet har ressort på strålebeskyttelsesloven og atomanlægsloven, Klima-, Energi- og Forsyningsministeriet har ressort på elforsyningsloven, Forsvaret har ressort på beredskabsloven, og Sundhedsstyrelsen og Beredskabsstyrelsen udgør tilsammen Danmarks nukleare tilsynsmyndigheder.
De skal inddrages ved behandling af ansøgning om bygning og drift af nukleare anlæg og udøve tilsyn med nukleare anlæg for at sikre og opretholde den nukleare sikkerhed.
I forhold til mit eget ressort er det elforsyningsloven, der kommer i spil, og det konkrete beslutningsforslag indeholder to dele.
For så vidt angår det første punkt, vil jeg sige, at der ikke eksisterer noget forbud mod forskning og test af atomkraft i Danmark.
Det er allerede muligt med de rette tilladelser.
Jeg nævnte myndighedsstriben, man skal igennem.
Men det er rigtigt nok, at der i elforsyningsloven er et forbud mod elproduktion fra atomkraft med ophæng i beslutningen fra 1985.
Hvis et nukleart anlæg producerer el, er det forbudt ifølge elforsyningsloven.
Det gælder, uanset om der er tale om produktion til det kollektive net, en direkte linje, altså mellem produktion og forbrug, eller det, som kaldes en intern elforbindelse, og uanset om der er tale om et anlæg i konventionel drift eller et testanlæg.
Hvis et anlæg derimod ikke producerer el, er det ikke forbudt i henhold til elforsyningsloven.